stanford-oval/wikipedia huggingface dataset:
יופי
היסטוריה

בתרבויות אנושיות רבות הועלה מודל היופי על נס. כבר במיתוסים האוגריתיים מסופר באגדת כרת על המלך כרת שיוצא למלחמה על העיר אודום, כדי לקחת לו לאישה את הנסיכה חורי שיפה כאלה ענת. היוונים העריצו את מודל היופי והפכו אותו לאידיאל, והיו כנראה הראשונים והבולטים שהצליחו לבטא אותו באופן המרשים ביותר בעולם העתיק באמנות, באדריכלות ואף בספורט, שכוון לא רק להישגים תחרותיים כבימינו, אלא גם לפיתוח היופי הגופני. לא בכדי מסופר במיתולוגיה היוונית על מלחמת טרויה שהייתה מלחמה עקובה מדם שפרצה בשל יופייה האגדי של אישה נחשקת בשם הלנה.
כאשר הרומאים השתלטו על יוון, הוטמעה התרבות היוונית בתוכם, והם אימצו את התפיסה היוונית לגבי יופי, וייצאו אותה לרחבי האימפריה הגדולה שלהם במבנים, פסלים ופסיפסים מרהיבים, אפילו לתוך תרבויות שהיו מסויגות מהתרכזות ביופי ובנוֹי כעניין מרכזי כמו התרבות היהודית.
גם כאשר הוגדר מודל יופי, הוא השתנה בין תרבויות שונות, ולעיתים הושפע ממראה שהיה נהוג בקרב בני המעמדות הגבוהים. כך למשל, במאה החמישית תיאר הרודטוס בפליאה את המאמצים שמשקיעים המצרים הקדמונים בהשגת פנים וגוף חלק משיער, בעוד שביוון של אותה העת אידיאל היופי הגברי היה זקן עבות, ופנים חלקות עבור גבר זכו לבוז במקומות מסוימים.
תקופה מרכזית באנושות שבה היופי זכה לעדנה מחודשת הייתה תקופת הרנסאנס והמאות שאחריה באירופה. בתקופה זו היופי הובע באמנות פלסטית (פיסול, ציור), במוזיקה קלאסית ובספרות פיוטית באופן מרשים ביותר, שקשה לשחזר אותו עד ימינו. באמנות הפלסטית הושם בין היתר דגש על סימטריה, פרספקטיבה וקומפוזיציה ואילו במוזיקה הקלאסית הושם דגש על הרמוניה ווקלית מסוגים שונים, קצב ומשקל במטרה להפיק צלילים נעימים לאוזני המקשיב. גם בשירה של אותה תקופה נשמר מבנה מסודר ויפה באמצעות בתים, אקרוסטיכונים, משקל וחריזה, עד שלעיתים היה נראה, כי התוכן משועבד לצורניות החיצונית של השיר.
היסטוריה > מעמד היופי – הבדלים בין נשים וגברים

לאורך ההיסטוריה היה נהוג לחשוב כי מעמד היופי נחשב יותר בעיני נשים לעומת גברים, אף על פי שתפיסות פמיניסטיות מודרניות אולי ניסו לקעקע זאת. מחקר שפורסם ב-2019 מטעם האוניברסיטה למדע וטכנולוגיה אלקטרונית בסין הראה כי יש בסיס חברתי למחשבה.
המחקר בדק את תגובותיהם של נשים וגברים למחמאות ולביקורות שמופנות כלפיהם בנוגע למראה החיצוני שלהם ולתכונות אופיים. במחקר נמצא כי גברים מייחסים הרבה פחות חשיבות לביקורות ומחמאות שניתנות להם על המראה החיצוני שלהם לעומת נשים.
בתרבות המודרנית

בתקופה המודרנית, שמתאפיינת בחברה פתוחה, חשופה, ובעלת יכולת שינוי והשפעה על עצמה, ישנו דגש מיוחד על היופי. אם בעולם העתיק היכולת לפגוש אובייקטים יפים הייתה מוגבלת ומצומצמת, הרי שבחברה המודרנית ישנה חשיפה גדולה לאובייקטים יפים כמעט בכל מקום. קיימת אמונה רווחת כי אנשים יפים הם יותר מוצלחים ויותר מקובלים בחברה, מקבלים ציונים גבוהים יותר בבתי הספר או משכורות גבוהות יותר בעבודה, ולכן בטיפוח היופי כשלעצמו מושקעים תשומת לב, משאבים וממון רב. הדבר הולך יד ביד עם הטכנולוגיה הרפואית, שמאפשרת "לשחק" בגוף האדם באופן חופשי מאוד, החל מניתוחים להארכת גפיים תחתונות במזרח, ועד ניתוחים פלסטיים שונים, אף אצל גברים, במערב.
בחברה המודרנית, שהיא גם חברה צרכנית, נעשה שימוש רב ביופי לשם קידום מכירות. שחקנים ושחקניות יפי-תואר ומעוצבי גזרה מופיעים בסרטים על מנת למשוך צופים. מעצבים דואגים לעצב מוצרי צריכה, מנעליים ובגדים ועד למכוניות ומטוסים, באופן שיעוררו חוויה אסתטית אצל הצופה. מוצרי צריכה שונים נארזים באריזות נאות ומושכות, שיש בהן להעיד כביכול על איכותו של המוצר. דוגמניות בעלות מודל יופי מוקצן ו"בלתי אנושי", מקדמות מכירה של מוצרים שונים. תחרויות יופי נשי מתקיימות כמעט בכל מדינה.
חשיפה מרובה למודלים אסתטיים אלו בונה ציפיות אסתטיות גבוהות, ומביאה לחוליים רבים בחברה המודרנית, מרגשי נחיתות, תסכול, אנורקסיה ובולימיה, סיכון פיזי בדיאטות בלתי מאוזנות שאף עלולות לסכן חיים וכדורי פלא, ועד כדי הוצאה של סכומי עתק וחשיפה לסיכונים לא פשוטים בניתוחים פלסטיים שנועדו לעצב "גוף מושלם".
בשנת 1989 גאי סרצ'לו פרסם תאוריה פילוסופית חדשה בהקשר ליופי.
ביהדות

נראה כי היחס ליופי ביהדות הוא אמביוולנטי: לצד ההערצה הטבעית שהוא מעורר, יש גם לא מעט חשש מפניו, כגורם סוחף שעלול לעוות את דרכיו של האדם.
הפסוק המבטא גישה אחת של היהדות בנושא הוא ”שֶׁקֶר הַחֵן וְהֶבֶל הַיֹּפִי אִשָּׁה יִרְאַת ה' הִיא תִתְהַלָּל” (ספר משלי, פרק ל"א, פסוק ל') ומולו יש פסוקים המהללים את היופי אצל גיבורי המקרא.
ביהדות > בתנ"ך

ההתייחסות בתנ"ך אל היופי היא כאל שלמות של דבר אלוהי, ולכן ככלל הוא מתייחס בהערצה ליופי, ועם זאת לא אחת הוא מציג לקורא את הנקודות הבעייתיות שבו: המשיכה החזקה שלו והפיתוי שבו שעלולים לגרום לאדם לעבור על החוק המקראי ועל המוסר ולהיענש כתוצאה מכך.
מעשיו של אלוהים מתוארים כיפים: ”אֶת הַכֹּל עָשָׂה, יָפֶה בְעִתּוֹ” (מגילת קהלת, פרק ג', פסוק י"א). מכאן אפשר להבין את המילים "כי טוב" שמסיימות כל חלק בבריאה במובן של "כי יפה", כיוון שטוב ויפה הן מילים נרדפות בתנ"ך, במיוחד כאשר התיאור מתייחס לראייה, ”וַיַּרְא אֱלֹהִים אֶת הָאוֹר, כִּי טוֹב”.
בספר בראשית מתואר שנח מברך את אחד מבניו ביופי, ”יפת אלוהים ליפת” (ספר בראשית, פרק ט', פסוק כ"ז). אִמות האומה, שרה, רבקה ורחל מתוארות כיפות וטובות מראה. גיבורי תנ"ך נוספים כמו יוסף (בראשית, ל"ט, ו'), שאול ודוד (”עִם-יְפֵה עֵינַיִם וְטוֹב רֹאִי”), אף הם מתוארים כיפים. אף משה, גואלם של ישראל, מתואר כיפה (טוב בלשון המקרא) – ”וַתַּהַר הָאִשָּׁה, וַתֵּלֶד בֵּן; וַתֵּרֶא אֹתוֹ כִּי-טוֹב הוּא”. גם עם ישראל נחשב כיפה, ”זַיִת רַעֲנָן יְפֵה פְרִי-תֹאַר, קָרָא ה' שְׁמֵךְ, לְקוֹל הֲמוּלָּה גְדֹלָה, הִצִּית אֵשׁ עָלֶיהָ, וְרָעוּ, דָּלִיּוֹתָיו” (ספר ירמיהו, פרק י"א, פסוק ט"ז). בשיר השירים מתוארת הרַעיה בתיאורים רבים של יופי, וניתן להם מקום רב, כמו בפסוקים ”יפה את רעייתי כתרצה, נאוה כירושלים, איומה כנדגלות, הסבי עינייך מנגדי שהם הרהיבוני” (ה', ד'-ה'); ”כֻּלָּךְ יָפָה רַעְיָתִי וּמוּם אֵין בָּךְ” (ד', ז'). ירושלים מתוארת כעיר שהיא מקור היופי – "מציוֹן מכלל יופי". היופי ללא ספק בא לתאר את השלמות של הדמות.
עם זאת הבעייתיות הכרוכה ביופי מתוארת כבר בחטא עץ הדעת של אדם וחוה שמתואר שם כעץ יפה – ”וְכִי תַאֲוָה הוּא לָעֵינַיִם...” (בראשית, ג', ו'), דבר שהיווה גורם מרכזי במשיכה אליו, ובמרי כנגד האל. גם יופיין של בנות האדם מתואר כמכשלה, וכדבר שהיווה הקדמה למבול – ”וַיִּרְאוּ בְנֵי-הָאֱלֹהִים אֶת-בְּנוֹת הָאָדָם, כִּי טֹבֹת הֵנָּה”. כסיפור ניגודי לסיפור בני האלוהים ובנות האדם, שרה ורבקה נלקחות לארמונו של המלך השולט בשל יופיין, אך התערבות אלוהית מיוחדת מונעת את הסוף הרע של הסיפור.
בספר שמואל בעייתיות זו של היופי מתפרטת במעשה הניאוף של דוד שתחילתו בחמדתה של בת שבע יפת התואר ("והאשה טובת מראה מאוד") (שמואל ב', י"א, ב'), באינוסה של תמר בידי אחיה אמנון המתאהב ביופייה החיצוני וזונח אותה מיד לאחר סיפוקו (שמואל ב', י"ג, א'), ובהתגאותו של אבשלום ומרידתו שהתחילה ביופיו הרב (שמואל ב', י"א, כ"ב). מעניין הוא הקשר ליופי בחטא בת שבע ובעונש אינוסה של תמר, ומרידתו של אבשלום. ככלל ספר שמואל אף הוא מתייחס בדיאלקטיקה לנושא היופי, מצד אחד הוא מציין את יופיים של שאול ודוד, ומצד שני הוא מראה את הסכנות שבו, עוררות של התאווה ושל הגאווה, במקום שבו אסור לעורר אותם, והתייחסות יתרה אל החיצוניות, שכבר מופיעה בתחילת הספר, כאשר שמואל, שהולך למשוח את המלך הבא, מתפעל ממראהו החיצוני של אליאב, וננזף, ”אַל תַּבֵּט אֶל מַרְאֵהוּ וְאֶל גְּבֹהַּ קוֹמָתוֹ ... כִּי הָאָדָם יִרְאֶה לַעֵינַיִם” (שמואל א', ט"ז, ז').
בניגוד למגמה הברורה של שיבוח היופי הגופני בשיר השירים, ספר משלי במגמה מוסרנית מוביל קו של יחס שלילי ובוז ליופי, כאשר אינו מלווה בפנימיות תואמת, ושיבוח המידות הפנימיות: ”שֶׁקֶר הַחֵן וְהֶבֶל הַיֹּפִי אִשָּׁה יִרְאַת ה' הִיא תִתְהַלָּל.” (משלי, ל"א, ל'); ”נֶזֶם זָהָב בְּאַף חֲזִיר אִשָּׁה יָפָה וְסָרַת טָעַם.” (משלי, י"א, כ"ב).
ביהדות > בתורה שבעל פה

חז"ל הכירו בחשיבותו של היופי ואמרו "יפיפותו של יפת באהלי שם" (תלמוד בבלי, מסכת מגילה, דף ט', עמוד ב'), הם עוד ציינו את היופי בעולם שסביב לאדם כדבר שמרחיב את דעתו של האדם, "שלשה מרחיבין דעתו של אדם אלו הן דירה נאה ואשה נאה וכלים נאים" (תלמוד בבלי, מסכת ברכות, דף נ"ז, עמוד ב') . בהתאם לתפיסתם אפשר לראות תפיסות אסתטיות שחדרו גם לבתי הכנסת העתיקים בעיצובים ארכיטקטוניים ובקישוטים כמו ברצפות פסיפס מהודרות. יחס של הערצה ליופי ניתן למצוא בהתייחסות של חז"ל ליופיו הרב של רבי יוחנן בר נפחא, מגדולי אמוראי ארץ ישראל, שמתואר במספר מקומות.
במסכת בבא בתרא מתארים כי יחסית לשרה אמנו, כל הנשים נראות כקוף יחסית לבן אדם, שרה אמנו יחסית לחווה כקוף בפני אדם, חווה יחסית לאדם הראשון כקוף בפני אדם, ואדם הראשון יחסית לשכינה כקוף בפני אדם. באותו דף מתארים גם כי יופיו של רב כהנא דומה ליופיו של רבי אבהו שדומה ליעקב אבינו, שדומה לאדם הראשון.
פעמיים מוצאים בדברי חז"ל הערצה ליופי בצורה של הבעת צער על יופי אנושי שעתיד להיטמן בעפר. פעם אחת רבי אלעזר בוכה על כך שיופיו של רבי יוחנן עתיד להיעלם במותו (תלמוד בבלי, מסכת ברכות, דף ה', עמוד ב'), ובפעם השנייה בוכה רבי עקיבא על יופייה המיוחד של אשת השליט הרומאי טורנוסרופוס שעתיד להיעלם במותה (תלמוד בבלי, מסכת עבודה זרה, דף כ', עמוד א'). בברכות הראייה יש ברכה מיוחדת למי שרואה דברים יפים כמו עצים יפים או אנשים יפים. חז"ל אומרים ש'בנות ישראל נאות הן, אלא שהעניות מנוולתן'.
בגלות הפכה התפיסה של ייחוס הבל ליופי למוטיב מרכזי. היהדות שבגולה לא ראתה באסתטיקה לבדה ערך, אלא בחיבורו של הקודש, ולכן האמנות היהודית הייתה ברובה בהקשר של כלי קודש – יודאיקה, כאשר היא מוצאת אסמכתא בפסוק "זה אלי ואנוהו" – התנאה לפניו במצוות (תלמוד בבלי, מסכת שבת, דף קל"ג, עמוד ב').
האמביוולנטיות בגישת היהדות ליופי – הערצה מחד וחשש מאידך, מוסברת על ידי הראי"ה קוק בהאדרת יופיו של בית המקדש, בספרו "אורות המצוות", שבו הוא כותב כי היופי צריך להיות ביחס ישר לאמת שבדבר, וככל שדבר מכיל אמת גדולה יותר כך הוא צריך להיות מיופה יותר, וזהו הבסיס להגבלה של עשיית פסל, שלא לייפות את עבודת האלילים שהאמת שבה כהה ומצומצמת; וכן הבסיס של האדרת יופיו של בית המקדש שקרוי "נויו של מלך", אפילו בצורה הקיצונית של עשיית כרובים שנראים כמזדווגים.
ביהדות > בהלכה

הברכה "שככה לו בעולמו" נתקנה בעת מפגש עם אדם נאה מאוד או בעת מפגש עם בעל חיים או צמח היפים באופן מיוחד ומעוררים התפעלות ממראם.
בנצרות

בתאולוגיה הנוצרית היופי לא נחשב כנובע מתחושות הנאה אצל הצופה, אלא המידה שבה הוא קורן אמת ומהווה התגלות של אלוהים. מורה הכנסייה אוגוסטינוס כתב שהיופי מתבטא בעיקר בשני מאפיינים עיקריים:
אור – האור נתפש כהתגלות הטהורה ביותר והכי פחות חומרית של אלוהים, וכמתווך בין כל הגופים עלי אדמות, לכן נתפש האור כדבר טהור המבטא יופי שמימי.
פרופורציות הרמוניות – הנשלטות בידי יחסים (בין) שלמים שגילה פיתגורס ומפיקים קונסוננס, צלילים הרמוניים, כשם שאלוהים מפיק הרמוניות ביצירתו את העולם וההרמוניות מתבטאות במסילות הכוכבים השמימיים, "מוזיקת הספרות".
תפישות אלה זכו לחיזוק במאה ה-12 על ידי ברנאר מקלרבו ואסכולת שארטר, שזכתה בתקופה זו לפריחה חסרת תקדים. האדריכלים של ימי הביניים מימשו תפישות יופי אלה במבני הדת הנוצריים ובפרט בקתדרלות. האדריכלות הגותית נועדה לענות על שני עקרונות אלה כאשר הקימה מבנים תמירים ואווריריים בעלי חלל מואר וגדול באור מיסטי, הבנוי בפרופורציות הרמוניות ועל בסיס צורות מושלמות כגון העיגול (ראו חלון רוזטה) והריבוע.
קתדרלת שארטר – האדריכלות הגותית בשיאה, מציגה חלל גדול ומלא אור הבנוי בפרופורציות הרמוניות
חזית קתדרלת נוטרדאם דה פארי הבנויה בפרופורציות הרמוניות סביב העיגול והריבוע
חלון רוזטה קורן של הגותיקה בעיצומה – מנצל את האור ואת צורת העיגול כדי להעביר יופי שמימי
הדואומו די מילאנו שבמילאנו, איטליה, נחשבת לאחת הקתדרלות היפות והגדולות ביותר.
בהגות

הפילוסופים היוונים עסקו לא מעט ביופי, בניסיון לתארו, להגדירו ולעמוד על מהותו. בית הספר של פיתגורס ראה קשר הדוק בין מתמטיקה ויופי. בפרט, הם ציינו, כי חפצים שהפרופורציות שלהם על פי יחס הזהב, נראים אטרקטיביים יותר. אדריכלות יוון העתיקה מבוססת על השקפה זו של סימטריה ופרופורציה.
אפלטון ראה באידיאת היופי את האידאה הגבוהה ביותר. וראה ביופי הפיזי הטבעי ולא המלאכותי שנעשה בידי האדם, שיקוף של יופי אידאי ומושלם המצוי בכל.
אריסטו לעומתו ראה קשר בין היפה והמידות הטובות.
כהמשך לתפיסתו של אפלטון, המהר"ל סבר שהיופי קשור אל הקודש, והוא למעשה התגלמות של הנצחי, המוסרי והאלוהי בחומר, ואך טבעי הוא בעיניו שאת בית המקדש, ירושלים ובגדי הכהנים יש לעצב באופן היפה ביותר (נצח ישראל פ"ז).
בעידן הנאורות נרשמה עלייה בעניין היופי כנושא פילוסופי. לדוגמה, הפילוסוף הסקוטי פרנסיס האצ'סון טען שיופי הוא "אחדות בגיוון, וגיוון באחדות".
בתקופה הרומנטית, אדמונד ברק הניח הבדל בין יופי במשמעות הקלאסי שלו ובין הנשגב. עמנואל קאנט המשיך באותה קו וסבר שהיופי מוכשר לעורר מוסריות אצל האדם, אף שאינו משקף מוסריות. במאה ה-20 נראתה דחייה גדלה והולכת של יופי בידי אמנים ופילוסופים כאחד, שהגיעה לשיאה בפוסטמודרניזם באנטי-אסתטיקה, שבתגובה לה נבחן עניין היופי מחדש, וניתנו לו הגדרות חדשות.
בספרות

ביצירות ספרות רבות יש התייחסות ליופי, לעיתים כמשאלת לב, כמו באגדות רומנטיות כגון "היפהפייה הנרדמת" ו"סינדרלה", בהן הוא מוצג כערך נעלה שקודם לעושרו ומעמדו של המאהב, שנחשבו בעבר כמדדים לפיהם נבחר שידוך; ולעיתים דווקא כקריאה מאתגרת לקורא – שלא להתבונן בחיצוניות אלא בפנימיותו של האדם, כמו בסיפורים "הברווזון המכוער" ו"הגיבן מנוטרדאם".
לעיתים רחוקות ישנו גם תמרור אזהרה על הסכנות המוסריות שבסגידה ליופי, כך למשל בסיפור שלגיה ושבעת הגמדים, שבו המלכה המתבוננת במראת הפלאים מוכנה להרוג את שלגיה היפה בתפוח מורעל, כדי שהיא תהיה האישה היפה בתבל.
בסיפוריו של רבי נחמן מברסלב, ניתן למצוא ביקורת עזה ונוקבת על התרבות האנושית, הנמשכת אחר היופי ומשתעבדת ומתמכרת לו. כך ב"מעשה מבעל תפילה" הוא מספר על מדינה שממליכה על עצמה אישה בעלת יופי מופלג רק בשל יופייה. הסופרת הישראלית דבורה בארון בסיפור הקצר שברירים ממשיכה קו זה וקובלת על טבעם של בני האדם להימשך ליפה, ולהזניח בני אדם שהטבע לא חנן אותם במתת יופי.
ראו גם

אסתטיקה
כיעור
עונג
לקריאה נוספת

ננסי אטקוף, הישרדותם של היפים ביותר, הוצאת זמורה ביתן, 2000.
נעמי וולף, מיתוס היופי – על השימוש בייצוגים של יופי נגד נשים, הוצאת הקיבוץ המאוחד, 2004.
רות לורנד, היופי בראי הפילוסופיה, הוצאת הספרים של אוניברסיטת חיפה, 2007.
אומברטו אקו, תולדות היופי, כנרת, זמורה-ביתן, 2010.
גלעד שבייד, איזה יופי: מסגרת תאורטית של אסתטיקה חזותית, מוסד ביאליק, 2016.
מאיר שלו, בעיקר על אהבה, הוצאת עם עובד, 1995, הפרק "הדופי שביופי", עמ' 80–113.
הערות שוליים

↑  צבי ינאי, "סוד היופי"
↑  עניין של מתמטיקה: נמצאה האישה היפה בעולם, באתר nrg
↑  ד"ר יונת אשחר, מתי התחלנו להתגלח?, במדור "מדע במבט-על" באתר של מכון דוידסון לחינוך מדעי, 7 במאי 2020
↑  Shan Gao, Lizhu Luo, Wanyu Zhang et al, Personality Counts More Than Appearance for Men Making Affective Judgments of Verbal Comments, Frontiers, ‏25.01.2019
↑  ספר בראשית, פרק י"ב, פסוק י"א; בראשית, כ"ו, ז', בראשית, כ"ט, י"ז
↑  תלמוד בבלי, מסכת בבא בתרא, דף נ"ח, עמוד א'
↑  על פי הדגם היווני שהיה מקובל באותה תקופה כוכבי הלכת נעו במעגלים על גבי מעגלים (אפיציקל) והיחסים בין המעגלים והתדירויות היו הרמוניים
↑  אוטו פון סימסון, The Gothic Cathedral
| --- | --- |
בקרת זהויות :  GND: 4053125-9  NDL: 00560648  NKC: ph121992 
הלנה, שנחשבה כאישה היפה בעולם, מתוארת כג'ינג'ית בציור מאת אוולין דה מורגן.
בבניית בית המקדש היהודי נעשה מאמץ ארכיטקטוני, אמנותי וממוני גדול על מנת שיתאפיין ברוב פאר והדר. במקורות היהודיים הוא אף נקרא "נויו של עולם". בתמונה דגם משוחזר של בית המקדש שבנה המלך הורדוס, שנחשב אחד הבניינים היפים בעולם העתיק.
גלגל המזלות בבית הכנסת של בית אלפא – יהודי אותה תקופה לא חששו מאסתטיקה אף בעלת אלמנטים אליליים.
ציור של גוף האדם בתוך פנטגרם מציע קשר אל יחס הזהב
פסל ונוס ממילו – אלת הגנים והכרמים הרומית, מקבילתה של אפרודיטה, אלת האהבה והיופי היוונית
רוני קובן

| --- | --- |

 לידה:  17 בפברואר 1979 (בן 46) רמת גן, ישראל 
 שם לידה:  אהרון קובן
 מדינה:  ישראל
 השכלה:  בית הספר סם שפיגל לקולנוע ולטלוויזיה
 תקופת הפעילות:  מ-1997
 מספר צאצאים:  2
 קישורים חיצוניים
 פייסבוק:  50 אלף k
 טוויטר (X):  ronikuban
 
אהרון (רוני) קובן (נולד ב-17 בפברואר 1979) הוא עיתונאי, במאי, תסריטאי, מחזאי, שדרן רדיו, שחקן ומנחה טלוויזיה ישראלי.
ביוגרפיה

נולד ברמת גן לאם מורה ולאב בעל חנות לחומרי בניין שעלו מברית המועצות. יש לו שתי אחיות צעירות ממנו. את שנות התיכון עשה במגמת התיאטרון של התיכון לאמנויות "תלמה ילין".
את שירותו הצבאי עשה בגלי צה"ל ככתב לענייני תרבות, ובהמשך שימש כמגיש התוכנית "ציפורי לילה מארחות". לאחר סיום שירותו הצבאי, עבד ככתב מערכת במוסף "סופשבוע" של מעריב וביים כתבות מגזין וסרטים דוקומנטריים לערוץ 10.
בשנת 2006, הצטרף ככתב למערכת "עובדה" עם אילנה דיין. במסגרת התוכנית, ביים בעיקר כתבות צבע וערך ראיונות עם אנשי תרבות ישראלים. בשנת 2009, החל להגיש את הגרסה הישראלית של הפורמט הבריטי "24 שעות עם..." בערוץ 8, בהפקת אוניברסיטת תל אביב, במסגרתה ראיין במשך יממה רצופה אמן או יוצר ישראלי. בשנת 2013 הגיש בטלוויזיה החינוכית את התוכנית "שטרודל" בה הוא אירח אישים בולטים בנושאי המדיות הדיגיטליות, ובשנת 2016 שודרה בערוץ 8 הסדרה "משברי גיל", אותה הגה ויצר קובן במסגרת ערוץ 8.
בשנת 2011 היה קובן מיוזמי הרעיון (לעדותו, ביחד עם אלדד קובלנץ - אז בתחילת דרכו כמנכ"ל הטלוויזיה החינוכית) של הפקת סדרה תיעודית על חייו ויצירתו של המחזאי חנוך לוין. הסדרה "חנוך לוין - חיים שכדוגמתם עוד לא ראינו מעולם", הופקה לימים על ידי מחלקת התעודה של הערוץ הראשון (בעידודו של מנהל מחלקת התעודה איתי לנדסברג-נבו), והייתה לאחת מסדרות התעודה המקוריות האחרונות ששודרו במסגרת הערוץ הראשון של רשות השידור בראשית שנת 2017. קובן היה אחד מצוות היוצרים של הסדרה בת ארבעת הפרקים (שכל אחד מהם הוקדש לאספקט אחר בחייו וביצירתו של לוין), הקריין, האחראי לראיונות הרבים השזורים לאורך הסדרה, ויש לו חותם סגנוני מובהק על התוצאה הסופית.
בשנת 2017 עלתה תוכנית ראיונות אישית בהנחיית קובן בערוץ כאן 11 בשם "פגישה עם רוני קובן". בתוכנית התארחו בין היתר איתי אנגל, עידן רייכל, יהודה בארקן, זאב רווח, רמי פורטיס, חברת הכנסת אורלי לוי-אבקסיס, אהוד ברק, הסופר איימן סיכסק, הרב ישראל מאיר לאו, דניאלה לונדון דקל ואהרן ברק. התוכנית הצליחה מאוד, המשיכה לתשע עונות, ואף זכתה בפרסי האקדמיה לטלוויזיה לשנת 2017, בקטגוריית תוכנית ראיונות, כשהיא מנצחת, בין היתר את התוכניות של קובי מידן ורפי רשף. לתוכנית הוענק פרס האקדמיה לטלוויזיה באותה קטגוריה מדי שנה ברצף גם לעונות שלה שבאו אחר-כך, מהשנים 2018-2022.
בשנת 2018 גילם את שמחוני בסדרת הדרמה הפוליטית "שלטון הצללים" ששודרה ב-HOT 3. כמו כן, שיחק בתפקיד עצמו בעונה השנייה של הסדרה "איש חשוב מאוד".
בשנת 2019 יצר והגיש את הסדרה התיעודית "יוצאים מהכלל" בערוץ כאן 11.
בשנת 2020 שיחק בסרט הקולנוע "מותו של הקולנוע ושל אבא שלי גם" ועל תפקידו היה מועמד לפרס אופיר לשחקן המשנה הטוב ביותר. הסרט זכה בפרס הראשון בתחרות הקולנוע העלילתי בפסטיבל הקולנוע ירושלים.
בשנת 2023 גילם את יהונתן בסדרת הטלוויזיה "שקשוקה" ששודרה בערוץ כאן חינוכית.
ביוגרפיה > תיאטרון

מחזה הביכורים שלו "נדל"ן", הועלה בקריאה מבוימת בפסטיבל "פותחים במה 09" של תיאטרון בית ליסין, וזכה בפרס חבר השופטים ופרס "חביב הקהל". המחזה הועלה לאחר מכן, בהפקה מלאה, בפסטיבל "פותחים במה 10" ונכנס לרפרטואר הקרוב של התיאטרון.
ביולי 2021, עלה בתיאטרון בית ליסין מחזה שכתב קובן בשם "אינטימיות".
קובן הוא בוגר בית הספר סם שפיגל לקולנוע ולטלוויזיה, בו הוא משמש בשנות האלפיים כמרצה.
חיים אישיים

קובן נשוי לשרון, אב לשניים ומתגורר בתל אביב.
הערות שוליים

1 2   מיכאל מלמדוב, ההסכת "השיעורים שלא למדתי בבצפר" עם רוני קובן, 28 ביולי 2020
↑  ענת מידן, מחזאי בצל הצנזורה, באתר ynet, 6 באפריל 2017
↑  מלאכת האהבה על פי חנוך לוין, באתר ‏מאקו‏, 20 באפריל 2017
↑  ביחד עם הבמאי רן לנדאו והעורכת שרון קרני
| --- | --- |
בקרת זהויות :  NLI: 987010845486705171  ISNI: 0000 0004 9601 7973  LCCN: n2019037522  VIAF: 8017156223633805400005   WorldCat (עם VIAF): 8017156223633805400005
תיאטרון רוסי (שיר)

| --- | --- |

 סינגל בביצוע אביתר בנאי
 מתוך האלבום אביתר בנאי
 יצא לאור:  1 ביולי 1997
 תאריך כתיבה:  1997
 תאריך הקלטה:  1997
 שפה:  עברית
 אורך:  2:35
 חברת תקליטים:  הד ארצי
 כתיבה:  אביתר בנאי
 לחן:  אביתר בנאי
 הפקה:  קורין אלאל
 עיבוד:  קורין אלאל
"תיאטרון רוסי" הוא שיר של הזמר-יוצר הישראלי אביתר בנאי. השיר נכתב והולחן על ידי בנאי, עובד והופק בידי קורין אלאל ויצא לאור ב-1 ביולי 1997 כחלק מאלבום הבכורה שלו, "אביתר בנאי".
רקע ויצירה

השיר נכתב והולחן על ידי הזמר-יוצר הישראלי אביתר בנאי בשנת 1997. הוא עוסק באהבה נכזבת על רקע הפרידה שחווה בנאי מבת זוגו דאז, השחקנית והזמרת אפרת בן צור.
השיר עובד והופק בידי קורין אלאל ויצא לאור ב-1 ביולי 1997 בתור הרצועה התשיעית מתוך אלבום הבכורה שלו, "אביתר בנאי".
עטיפת הסינגל אשר צולמה בידי רונן ללנה בביתו של אביתר, מציגה את אביתר בצורה מטושטשת, כמו כל שאר העטיפות מאלבום זה.
בשנת 2009 דלפה לאינטרנט קלטת דמו שהקליט בנאי ובה ביצועים אקוסטיים למספר שירים שלו, ביניהם גם "תיאטרון רוסי".
ניתוח מוזיקלי

השיר עוסק בפרידה של אביתר מבת זוגו, ובמהלך השיר הוא מביע כעס ורגשות נקמה כלפי מי שעזבה אותו, אותה הוא מתאר כ-”יפה וערומה בתיאטרון רוסי”, כשהוא מתייחס להצגה "כפר" בתיאטרון העברי-רוסי "גשר" בתל אביב, בה השתתפה בן צור באותה תקופה, ובמהלכה גילמה סצנה בעירום חלקי.
ביצועים ויציאה לאור באלבומים נוספים

לאחר חזרתו בתשובה נמנע בנאי מלבצע את השיר בפומבי, לדבריו, בעיקר בגלל המשפט ”אמן תישארי לבד לנצח” אותו הוא כבר איננו מסכים לאחל יותר.
למרות זאת, השיר נכלל באלבומי ההופעה של בנאי, Live at TEDER שיצא ביולי 2022 ו"בחזרה לאלבום הראשון", שיצא באפריל 2023. בביצועים אלו, הפך אביתר את הנוסח ואמר: ”שלא תישארי לבד לנצח”. לאחר יציאת אלבום ההופעה חזר בנאי לבצע עם השיר עם השינוי במילים.
קבלה והשפעה

השיר נחשב בעיני רבים להמנון ולגולת הכותרת של האלבום. מבקר המוזיקה רז ישראלי כתב כי זהו אחד משירי הפרידה הכואבים והחושפניים ביותר בתולדות המוזיקה הישראלית, ובריאיון למיכל רשף מ"וואלה!" אמרה אפרת בן צור:
כששמעתי את השיר הזה בפעם הראשונה, אמרתי: 'מה זה? מה זה? למה לקלל ככה מישהו?', אבל לא יכולתי שלא להעריך את השיר. זו יצירת אמנות. אנחנו לא בוחנים יצירת אמנות כמו סיפור אישי, בגלל זה מדובר ביצירת אמנות. זה שיר יפה.
רבים תיארו את ”אמן תישארי לבד לנצח” כמשפט הזכור ועוצמתי ביותר בשיר. העיתונאי אורי משגב כינה את "תיאטרון רוסי" כ"שיר זעם" ייחודי מאוד, המבטא רגשות הדורשים תעוזה רבה על מנת להעלותן על הכתב.
אליסף דעואל מ"ynet" כתב כי לא יהיה פשוט למצוא שיר פרידה כה טעון ונועז, ונדב מנוחין מ"וואלה!" תיאר כי אין כמעט במוזיקה הישראלית עוד סערות רגשות כמו זו שבשיר הזה, שמתחיל לאט ומשנה צורה מבית לבית, מפזמון לפזמון.
המשורר עדן אביטבול הקביל בין השיר למשפט ”מקבל על עצמי להניח לזו שאהבתי לחיות את החיים שלה בשקט ולאחל לה רק טוב” מהשיר "הריני" של בנאי ורביד פלוטניק, וכתב: "ככה ממתקים את השיר בשורשו". בריאיון לאסף ליברמן אישר בנאי כי השיר "הריני", מהווה סגירת מעגל ל"תיאטרון רוסי".
בשיר של רביד פלוטניק משנת 2021, "גברת טיקטוק", שילב רביד את המשפט ”יש לי לחץ באוזניים וסרטים כחולים בראש” הלקוח מתוך "תיאטרון רוסי".
Issues (שיר של הסאטרדייז)

"Issues" הוא שיר שהוקלט על ידי להקת הבנות הבריטית-אירית הסאטרדייז. הוא יצא לאור ב-4 בינואר 2009 באופן דיגיטלי, על ידי חברות התקליטים פולידור רקורדס ופסיניישן רקורדס, כסינגל השלישי מתוך אלבום הבכורה של הלהקה, Chasing Lights‏ (2009). ביממה העוקבת, יצא גם בהוצאה פיזית.
השיר הגיע למקום הרביעי במצעד הסינגלים הבריטי.
רקע וכתיבה

לאחר שהשיר הופץ ונכתב על ידי תומאס מייטלנד נאלצו חברות הסאטרדייז להקליט מחדש את המילים של "Issues". תחנות הרדיו סירבו להשמיע את השיר עד ששונה. מילות השיר שונו והוא נשלח לרדיו. המילים המקוריות היו "לא יכולה להחליט אם אני צריך לסטור לך או לנשק אותך". הלהקה נאלצה לשנות את מילות השיר עקב קווי דמיון למילים אלימות; חשש נוסף עלה לקידום אלימות. בגרסת הווידאו קליפ שרות חברות הלהקה "לסטור לך או לנשק אותך", בעוד שבגרסת הרדיו שרות "לעזוב או לנשק אותך".
פרק זמן לצאתו עלה השיר לרשת הזרמת המדיה ספוטיפיי, שם הצליח לצבור למעלה מ-16 מיליון השמעות.
וידאו קליפ

הקליפ הרשמי של השיר פורסם ב-5 בדצמבר 2008. הקליפ צולם בוויטסטיבל, קנט. לפני יציאתו של "Up", הקליפ ל-"Issues" צולם לפני זה של "Up", כיוון שהלהקה תכננה להוציא אותו כסינגל הרשמי השני, אך חברת התקליטים החליטה אחרת. הקליפ צולם ב-13 בנובמבר 2008. לאורך הקליפ, חברות הלהקה נמצאות בחוף הים, עם מעילים בצבעים שונים.
נכון לאוגוסט 2023 עומד מונה הצפיות של הקליפ על למעלה מ-2.6 מיליון צפיות.
מיקומי שיא

|   ‏‏‏  מצעדים ודירוגים (2009)> מדינה |   ‏‏‏  מצעדים ודירוגים (2009)> מצעד |   ‏‏‏  מצעדים ודירוגים (2009)> מיקום שיא |   ‏‏‏  מצעדים ודירוגים (2009)>  |
| --- | --- | --- | --- |
|  אירופה | אירופה הוט 100 | 21 |  |
|  אירלנד | מצעד הסינגלים האירי | 14 |  |
|  הממלכה המאוחדת | מצעד הסינגלים הבריטי | 4 |  |
|  סקוטלנד | מצעד הסינגלים הסקוטי | 4 |  |
|   ‏‏‏  מצעדי סוף שנה (2009)> מדינה |   ‏‏‏  מצעדי סוף שנה (2009)> מצעד |   ‏‏‏  מצעדי סוף שנה (2009)> מיקום שיא |   ‏‏‏  מצעדי סוף שנה (2009)>  |
| --- | --- | --- | --- |
|  הממלכה המאוחדת | מצעד הסינגלים הבריטי | 82 |  |
נתוני מכירות

| מקום | תארים | מכירות |
| --- | --- | --- |
| הממלכה המאוחדת (BPI) | כסף | 200,000 |
היסטוריית יציאות לאור

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 4 בינואר 2009 | הזרמת מוזיקה • הורדה דיגיטלית | פולידור • פסיניישן |  |
הערות שוליים

1 2 3  The Saturdays - Discography, web.archive.org, ‏2009-03-15
↑  The Saturdays - Issues (באנגלית), 2009, נבדק ב-2023-08-16
↑  SATURDAYS - Official Charts
↑  Danni King, Inside Frankie Bridge's career before The Saturdays, as waitress and child star, OK! Magazine, ‏2021-11-24 (באנגלית)
↑  Issues, 2008-01-01, נבדק ב-2023-08-16
1 2 3  The Saturdays - Issues (Official Video), נבדק ב-2023-08-16
↑  Saturdays, Issues, Single, BPI (באנגלית)